ISO sedmični datum - латиницом
**ISO седмични датум** је врста календара са преступном седмицом, део ISO 8601 стандарда за датум и време, систем којим се нумеришу седмице у години. Систем се углавном користи у управне и пословне сврхе за фискалне године.

Систем користи исти 7-дневни циклус као и грегоријански календар. Седмице почињу понедељком. ИСО године имају приближно исто нумерисање година као и грегоријанске године (видети доле). ИСО година има 52 или 53 пуне недеље/тједна (364 или 371 дан). Додатна седмица се зове преступна седмица.

Датум/надневак је специфициран ИСО **годином** у формату ГГГГ, бројем **седмице** у формату "сс" са префиксом "W" (*week*) и бројем **седмичног дана**, тј бројем "д" од 1 до 7, почевши од понедељка, завршавајући се недељом. Нпр. 2006-W52-7 (или компактно 2006W527) је дан недеља 52. седмице 2006. године. По грегоријанском то би био 31. децембар/просинца 2006.

Систем има 400-годишњи циклус од 146.097 дана (20.871 седмица), са просечном дужином године од тачно 365,2425 дана, баш као и грегоријанска година. У сваких 400 година има 71 година са 53 седмице.

Прва седмица године је она седмица која садржи први четвртак године.

Однос са грегоријанским календаром
----------------------------------

Број ИСО године одступа од броја грегоријанске године, ако је примењиво, у петак, суботу и недељу, или суботу и недељу, или само у недељу на почетку грегоријанске године (који су дани на крају претходне ИСО године) и у понедељак, уторак и среду, или понедељак и уторак, или само понедељак на крају грегоријанске године (који су у седмици 01 следеће ИСО године). У периоду 4. јануар - 28. децембар и свим четвртцима, број ИСО године је увек једнак броју грегоријанске године.

Седмица 01 се може дефинисати на више еквивалентних начина:

* седмица која садржи први четвртак у години
* седмица која почиње понедељком најближим 1. јануару/сијечња
* седмица која садржи први радни дан (ако субота, недеља и 1. јануар нису радни дани)
* седмица са 4. јануаром
* прва седмица са већином (четири или више) својих дана у години која почиње
* седмица која почиње понедељком у периоду 29. децембар - 4. јануар
* седмица са четвртком у периоду 1-7. јануар
* ако је 1. јануар понедељак, уторак, среда или четвртак, то је дан седмице 01; ако је 1. јануар петак, субота или недеља, тај дан је у седмици 52 или 53 претходне године.

Већина ових дефиниција је симетрична, дефиниција преко радних дана је еквивалентна.

Последња седмица ИСО године је седмица пре седмице 01; у складу са симетричношћу дефиниције, еквивалентне дефиниције су:

* седмица са последњим четвртком године
* седмица која се завршава недељом најближом 31. децембру/просинца
* седмица са 28. децембром
* последња седмица са већином (четири или више) својих дана у години која се завршава
* седмица која почиње понедељком у периоду 22 - 28. децембар
* седмица са четвртком у периоду 25 - 31. децембар
* седмица која се завршава недељом у периоду 28. децембар - 3. јануар
* ако је 31. децембар понедељак, уторак или среда, налази се у седмици 01 следеће године, иначе је у седмици 52 или 53.

Ове године имају 53 седмице:

* године које почињу у четвртак
* преступне године које почињу у среду

Број седмице
------------

Преглед датума/надневака са фиксним бројем седмице у било којој години, осим преступне године која почиње у четвртак:

| Месец | Датуми | Бројеви седмице |
| --- | --- | --- |
| Јануар/Сијечањ | 4, 11, 18, 25 |   1-4 |
| Фебруар/Вељача | 1, 8, 15, 22 |   5-8 |
| Март/Ожујак | 1, 8, 15, 22, 29 |   9-13 |
| Април/Травањ | 5, 12, 19, 26 |   14-17 |
| Мај/Свибањ | 3, 10, 17, 24, 31 |   18-22 |
| Јун/Липањ | 7, 14, 21, 28 |   23-26 |
| Јул/Српањ | 5, 12, 19, 26 |   27-30 |
| Август/Коловоз | 2, 9, 16, 23, 30 |   31-35 |
| Септембар/Рујан | 6, 13, 20, 27 |   36-39 |
| Октобар/Листопад | 4, 11, 18, 25 |   40-43 |
| Новембар/Студени | 1, 8, 15, 22, 29 |   44-48 |
| Децембар/Просинац | 6, 13, 20, 27 |   49-52 |

Седмични дан за ове дане је у вези са *Doomsday* правилом за налажење седмичних дана, јер је за сваку годину *Doomsday* онај дан у седмици на који пада последњи дан фебруара (петак у случају 2008.). Дани из таблице су дан након *Doomsday*-а, осим у јануару и фебруару преступне године, када је то управо *Doomsday*.

Предности
---------

* Датум директно каже који је седмични дан
* Све године почињу понедељком и завршавају се недељом
* Када се користи самостално, без концепта месеца, све године су исте, осим оних које на крају имају преступну седмицу
* Седмице су исте као у грегоријанском календару

Недостаци
---------

Датуми еквинокса и солстиција варирају у опсегу од најмање седам дана. Ово је зато што се они могу догодити на било који дан у недељи/тједну, а тиме на најмање седам различитих ИСО седмичних датума. Нпр. пролећни еквинокси (равнодневице) су 2004-W12-7 и 2010-W11-7.

Овим системом не може бити замењен грегоријански календар, јер се ослања на њега за дефиницију дана Нове године (Седмица 1 Дан 1).

Понедељак није свуда у свету почетак радне недеље. Нпр. у неким муслиманским земљама рад може почети у суботу или недељу.

Календарски циклус
------------------

Постоји 13 потциклуса од по 28 година, од тога 5 преступних и још 6 преступних година у преосталих 36 година (одсуство преступних *дана* у грегоријанским годинама 2100, 2200 и 2300. прекида потциклусе). Преступне године су 27 пута раздвојене са 5 година, 43 пута са 6 година и једном са 7 година (била би могућа и нешто равномернија расподела: 26 пута раздвојене са 5 година и 45 пута са 6 година).

Грегоријанске године које одговарају 71-ој ИСО преступној години се могу овако поделити:

* 27 грегоријанских преступних година:
	+ 13 преступних година које почињу у четвртак - *Doomsday* је недеља, доминикално слово је DC
	+ 14 преступних година које почињу у среду, чиме се завршавају у четвртак - *Doomsday* је субота, доминикално слово ED
* 44 обичне године које почињу, а тиме се и завршавају, четвртком - *Doomsday* је субота, доминикално слово је D.

То значи да је 27 ИСО година 5 дана дуже од одговарајуће грегоријанске године, а 44 је 6 дана дуже. Од осталих 329 грегоријанских година (које не почињу нити се завршавају четвртком), 70 су грегоријанске преступне године, 259 нису преступне, што значи да је 70 ИСО година 2 дана краће, 259 је 1 дан краће.

Остали системи за бројање седмица
---------------------------------

У САД се седмице рачунају од недеље до суботе, на почетку и крају године постоје парцијалне седмице. Предност је у томе што није потребан посебан систем нумерисања попут ИСО године, а кореспонденција лексикографског и хронолошког поретка је очувана (видети седмица).

Спољне повезнице
----------------

(на енглеском:)

* List of ISO leap years Arhivirano 2008-05-13 na Wayback Machine-u - here the leap weeks are called Newton
* The Mathematics of the ISO 8601 Calendar
* A generic Excel Calendar with ISO Week numbers
* ISO week day calendar[*mrtav link*]